

 **REPUBLIKA HRVATSKA**

 **MINISTARSTVO GOSPODARSTVA**

 Sukladno raspisanom Javnom natječaju za prijam u državnu službu na neodređeno vrijeme u Ministarstvo gospodarstva, KLASA: 112-07/24-02/28, URBROJ: 526-02-24-1, objavljenog na službenoj web stranici Ministarstva gospodarstva <https://mingo.gov.hr> objavljuje se

**OPIS POSLOVA RADNOG MJESTA, PODACI O PLAĆI RADNOG MJESTA, SADRŽAJ I NAČIN TESTIRANJA TE PRAVNI IZVORI ZA PRIPREMU KANDIDATA ZA TESTIRANJE**

***Opis poslova radnih mjesta te pravni izvori za pripremu kandidata za testiranje***

**2. GLAVNO TAJNIŠTVO**

**2.3. Sektor za nabavu, opće i tehničke poslove**

**2.3.1. Služba za provedbu postupaka nabave i praćenje izvršenja ugovora**

**2.3.1.1. Odjel za provedbu postupaka i ugovaranje**

**1. suradnik - vježbenik - 1 izvršitelj/ica (rbr. 46.)**

***Opis poslova radnog mjesta:***

Sudjeluje zajedno sa stručnim povjerenstvom u otvaranju ponuda, pregledu, ocjeni i usporedbi ponuda i donošenju prijedloga odluke o odabiru odnosno poništenju, priprema i provodi postupke jednostavne nabave, izrađuje narudžbenice i ugovore o nabavi roba, radova i usluga, priprema ugovore na temelju okvirnih sporazuma koje je potpisalo tijelo državne uprave nadležno za središnju javnu nabavu, obavlja administrativne poslove iz nadležnosti Odjela, , obavlja druge poslove po uputi i nalogu nadređenih.

***Pravni izvori za pripremu kandidata za testiranje:***

1. Zakon o javnoj nabavi (“Narodne novine”, broj 120/16 i 114/22)
2. Pravilnik o dokumentaciji o nabavi te ponudi u postupcima javne nabave(“Narodne novine”, broj 65/17 i 75/20)
3. Pravilnik o planu nabave, registru ugovora, prethodnom savjetovanju i analizi tržišta u javnoj nabavi (“Narodne novine”, broj 101/17, 144/20 i 30/23)
4. Pravilnik o elektroničkoj žalbi u javnoj nabavi (“Narodne novine”, broj 101/17 i 19/23)

**3. UPRAVA ZA INTERNACIONALIZACIJU**

**3.1. Sektor za investicije**

**3.1.2. Služba za investicijsku politiku**

**3.1.2.2. Odjel za provjeru izravnih stranih ulaganja**

**2.** **suradnik - vježbenik - 1 izvršitelj/ica(rbr. 93.)**

***Opis poslova radnog mjesta:***

Prikuplja i evidentira cjelokupnu dokumentaciju iz djelokruga ustrojstvene jedinice; izrađuje brojčane, tabelarne i grafičke preglede podataka; obavlja druge, manje složene poslove, s ograničenim brojem međusobno povezanih zadaća iz djelokruga ustrojstvene jedinice i uz redoviti nadzor i upute nadređenog službenika; surađuje sa službenicima unutar tijela u kojem je zaposlen i povremeno izvan tijela radi prikupljanja ili razmjene informacija; Odgovara za zakonitost rada i postupanja, materijalne i financijske resurse s kojima radi, kvalitetno i pravodobno obavljanje svih poslova iz svojeg djelokruga, obavlja druge poslove po uputi i nalogu nadređenih.

***Pravni izvori za pripremu kandidata za testiranje:***

1. [Uredbe EU 2019/452 o uspostavi okvira za provjeru izravnih stranih ulaganja u Uniji](https://eur-lex.europa.eu/legal-content/HR/TXT/HTML/?uri=CELEX:32019R0452)

**7. UPRAVA ZA TRGOVINU I UNUTARNJE TRŽIŠTE**

**7.1. Sektor za zaštitu prava potrošača**

**7.1.1. Služba za unapređenje potrošačke politike**

**7.1.1.2. Odjel za podršku poslovnom sektoru**

**3. suradnik - vježbenik - 1 izvršitelj/ica (rbr. 289.)**

***Opis poslova radnog mjesta:***

Obavlja manje složene poslove iz djelokruga Odjela; sudjeluje u praćenju procesa prilagodbe pravnog sustava Republike Hrvatske pravnoj stečevini Europske unije u području zaštite potrošača i sigurnosti proizvoda; sudjeluje u pripremi i izradi stručnih podloga vezanih uz izobrazbu, informiranje i savjetovanje trgovaca u vezi zaštite potrošača; sudjeluje u pripremi odgovora na upite trgovaca iz djelokruga Odjela; sudjeluje u izradi analize upita trgovaca; sudjeluje u izradi uputa, pravnih stajališta, objašnjenja i mišljenja u vezi s primjenom zakona i drugih propisa iz nadležnosti Odjela; sudjeluje u aktivnostima vezano uz izradu stajališta, izvješća i drugih dokumenata za tijela i institucije Europske unije i OECD-a iz djelokruga Odjela; surađuje s nadležnim tijelima u području zaštite potrošača i sigurnosti proizvoda; surađuje s tijelima i jedinicama lokalne i područne (regionalne) samouprave; surađuje s drugim središnjim tijelima državne uprave i ostalim tijelima javne vlasti. Odgovara za zakonitost rada i postupanja, materijalne i financijske resurse s kojima radi, kvalitetno i pravodobno obavljanje svih poslova iz svojeg djelokruga, obavlja druge poslove po uputi i nalogu nadređenih.

***Pravni izvori za pripremu kandidata za testiranje:***

1. Zakon o zaštiti potrošača (“Narodne novine”, broj 19/22 i 49/23)
2. Pravilnik o načinu isticanja maloprodajne cijene i cijene za jedinicu mjere proizvoda (“Narodne novine”, broj 117/2022)
3. Pravilnik o uvjetima i načinu provođenja sezonskog sniženja (“Narodne novine”, broj 117/2022)

**8. UPRAVA ZA POLITIKU JAVNE NABAVE**

**8.2. Sektor za unapređenje politike javne nabave**

**8.2.1. Služba za međunarodnu suradnju, razvoj i usklađivanje sustava**

**4. suradnik - vježbenik - 1 izvršitelj/ica(rbr. 349.)**

***Opis poslova radnog mjesta:***

Sudjeluje u provedbi aktivnosti u području javne nabave na razini međunarodnih i europskih organizacija te koje se odnose na praćenje i provedbu usklađivanja pravnog sustava Republike Hrvatske s pravnom stečevinom Europske unije u području javne nabave; sudjeluje u radu radnih skupina pri međunarodnim i europskim institucijama u području javne nabave; izrađuje stručne podloge i prijedloge stajališta vezanih uz akte Europske unije, Svjetske trgovinske organizacije, Organizacije za gospodarsku suradnju i razvitak i dr.; sudjeluje u organizaciji konferencija, seminara i radionica; sudjeluje u pripremi i izradi nacrta prijedloga zakona i podzakonskih propisa iz nadležnosti Sektora te sudjeluje u pripremi za njihovo upućivanje u proceduru Vladi Republike Hrvatske; provodi procjene učinaka propisa. Odgovara za zakonitost rada i postupanja, materijalne i financijske resurse s kojima radi, kvalitetno i pravodobno obavljanje svih poslova iz svojeg djelokruga, obavlja druge poslove po uputi i nalogu nadređenih.

***Pravni izvori za pripremu kandidata za testiranje:***

1. Zakon o javnoj nabavi - ZJN 2016 (“Narodne novine”, broj 120/2016, 114/2022)
2. Pravilnik o izobrazbi u području javne nabave (“Narodne novine”, broj 154/2023)
3. Direktiva 2014/24/EU Europskog parlamenta i Vijeća od 26. veljače 2014. o javnoj nabavi

***Sadržaj i način testiranja***

Provjera znanja, sposobnosti i vještina kandidata te rezultata u dosadašnjem radu utvrđuje se putem testiranja i razgovora (intervjua) Komisije s kandidatima. Testiranje se sastoji od provjere znanja, sposobnosti i vještina bitnih za obavljanje poslova radnog mjesta. Provjera znanja, sposobnosti i vještina vrednuje se bodovima od 0 do 10. Bodovi se mogu utvrditi decimalnim brojem, najviše na dvije decimale. Smatra se da je kandidat zadovoljio na provedenoj provjeri znanja, sposobnosti i vještina ako je na istoj dobio najmanje 5 bodova. Kandidat koji ne zadovolji na provedenoj provjeri ne može sudjelovati u daljnjem postupku.

Na razgovor (intervju) pozvat će se kandidati koji su ostvarili ukupno najviše bodova na testiranju.

Komisija u razgovoru s kandidatima utvrđuje znanja, sposobnosti i vještine, interese, profesionalne ciljeve i motivaciju kandidata za rad u državnoj službi te rezultate ostvarene u njihovu dosadašnjem radu. Rezultati intervjua vrednuju se bodovima od 0 do 10. Smatra se da je kandidat zadovoljio na intervjuu ako je dobio najmanje 5 bodova.

Nakon provedenog intervjua Komisija utvrđuje rang-listu kandidata prema ukupnom broju bodova ostvarenih na testiranju i intervjuu.

***Podaci o plaći radnog mjesta:***

Na temelju članka 11. Zakona o plaćama u državnoj službi i javnim službama („Narodne novine“, broj 155/2023) plaća službenika i namještenika sastoji se od osnovne plaće i dodataka na osnovnu plaću.

Na temelju članka 12. stavka 2. Zakona o plaćama u državnoj službi i javnim službama („Narodne novine“, broj 155/2023) osnovna plaća utvrđuje se prema umnošku koeficijenta za obračun plaće radnog mjesta i osnovice za obračun plaće, dok sukladno članku 18. istog Zakona dodatak za radni staž iznosi 0,5% na osnovnu plaću za svaku navršenu godinu radnog staža.

Osnovica za izračun plaće za državne službenike i namještenike iznosi 947,18 eura bruto, a utvrđena je odredbom članka 35. b Kolektivnog ugovora za državne službenike i namještenike („Narodne novine“, broj 56/2022, 127/2022, 58/2023, 128/2023, 29/2024).

Sukladno članku 15. Zakona o plaćama vježbenik (pripravnik) ima pravo na koeficijent za obračun plaće u visini od 90 % vrijednosti koeficijenta za obračun plaće radnog mjesta na koje je raspoređen.

Koeficijent za obračun plaće radnih mjesta iz Javnog natječaja, sukladno članku 7. Uredbe o nazivima radnih mjesta, uvjetima za raspored i koeficijentima za obračun plaće u državnoj službi („Narodne novine“, broj 22/2024 i 33/2024) je:

- suradnik - vježbenik: redni broj: 46, 93, 289, 349 - (90%) od 1,80